**Informatīvais ziņojums par Eiropas Savienības**

**pētniecības un inovācijas atbalsta programmas Apvārsnis 2020 līdzfinansētā projekta “****X-eHealth: elektronisko veselības ierakstu apmaiņa kopējā ietvarā” īstenošanu**

Veselības ministrija (turpmāk – VM) sadarbībā ar Nacionālo veselības dienestu (turpmāk – NVD) ir sagatavojusi informatīvo ziņojumu par Eiropas Savienības pētniecības un inovācijas atbalsta programmas “Apvārsnis 2020” *(Horizon 2020)* (turpmāk – Apvārsnis 2020) konkursā atbalstīto projektu “X-eHealth: elektronisko veselības ierakstu apmaiņa kopējā ietvarā” (turpmāk – Projekts), lai tiktu pieņemts Ministru kabineta lēmums par atļauju VM piedalīties Projekta īstenošanā un uzņemties valsts budžeta ilgtermiņa saistības.

Apvārsnis 2020 ir nozīmīgs “Eiropa 2020” stratēģijas pamata iniciatīvas “Inovācijas savienība” ieviešanas instruments, kas vērsts uz Eiropas konkurētspējas stiprināšanu pasaules mērogā. Tā ir visu laiku lielākā Eiropas Savienības (turpmāk - ES) pētniecības un inovācijas programma, kurai septiņu gadu laikā (no 2014. līdz 2020. gadam) ir pieejams gandrīz 80 miljardu eiro finansējums (papildus privātajiem ieguldījumiem).

Apvārsnis 2020 apvieno dažādus ES pētniecības un inovācijas finansējuma instrumentus vienotā programmā, kas ir vērsta uz to, lai zinātniskos atklājumus pārvērstu inovatīvos produktos un pakalpojumos, kas radītu jaunas iespējas uzņēmējdarbībai un uzlabotu cilvēku dzīvi. Apvārsnis 2020stimulē ekonomiku, stiprina ES zinātnes un tehnoloģijas bāzi un rūpniecisko konkurētspēju nākotnē, tiecoties uz viedāku, ilgtspējīgāku un iekļaujošāku sabiedrību. Apvārsnis 2020**līdzekļi paredzēti trīs galveno virzienu attīstībai:**

* Zinātnes izcilība;
* Vadošā loma rūpniecībā;
* Sabiedrības problēmu risināšana.

Sabiedrības problēmu risināšanas jomā sabiedrības novecošanās un ar to saistītais veselības aprūpes izmaksu pastāvīgs pieaugums ir būtisks izaicinājums Eiropas sabiedrībai. Investējot veselības nozares pētniecībā un inovācijās, tiks nodrošināta spēja saglabāt aktīvu dzīvesveidu, izstrādāt jaunus, drošākus un iedarbīgākus terapijas veidus, kā arī saglabāt veselības un aprūpes sistēmu dzīvotspēju. Investīcijas un atbalsts inovācijām nodrošinās ārstiem jaunus instrumentus, kas nepieciešami personalizētā medicīnā, un paātrinās hronisku un infekcijas slimību profilakses un terapijas procesus.

Personalizētas medicīnas un veselības aprūpes jomās galvenie Apvārsnis 2020 darbības virzieni ir:

1. izpratne par veselību, novecošanos un slimībām;
2. efektīva veselības veicināšana, slimību prevencija, gatavība epidēmijām un to skrīnings;
3. uzlabota diagnostika;
4. inovatīvas terapijas metodes un tehnoloģijas;
5. atbalsts aktīvam un veselīgam novecošanās procesam;
6. integrēta, ilgtspējīga, uz pacientu vērsta veselības aprūpe;
7. veselības informācijas uzlabojumi, datu lietojumi, pierādījumu bāze veselības aprūpes politikai un reglamentācija (e-veselība).

Darbības virzieni 5., 6. un 7. ir saistīti ar starpdisciplināriem pētījumiem, lai veicinātu medicīnas zināšanu un informācijas un komunikācijas tehnoloģiju integrāciju.

Apvārsnis 2020 visiem atbalsta saņēmējiem un visām aktivitātēm dotācijās pētniecības jomā pastāv viena finansēšanas likme. ES finansējums sedz līdz pat 100 % visu attiecināmo izmaksu visām pētniecības un inovācijas darbībām.

Apvārsnis 2020 aktivitātes īsteno saskaņā ar šādiem ES tiesību aktiem:

* Eiropas Parlamenta un Padomes 2013. gada 11. decembris Regula (ES) Nr.1291/2013, ar ko izveido Apvārsni 2020 (2014.–2020. gads) un atceļ Lēmumu Nr. 1982/2006/EK[[1]](#footnote-1)
* Eiropas Parlamenta un Padomes Regula (ES, Euratom) 2018/1046 (2018.gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr.1296/2013, (ES) Nr.1301/2013, (ES) Nr.1303/2013, (ES) Nr.1304/2013, (ES) Nr.1309/2013, (ES) Nr.1316/2013, (ES) Nr.223/2014, (ES) Nr.283/2014 un Lēmumu Nr.541/2014/ES un atceļ Regulu (ES, Euratom) Nr.966/2012[[2]](#footnote-2);

Eiropas Komisija (turpmāk – Komisija) ir atbildīga par Apvārsnis 2020 īstenošanu. Apvārsnis 2020 administrē Komisijas Sakaru tīklu, satura un tehnoloģijas, datu, administrācijas un finanšu ģenerāldirektorāts (*Directorate-General for Communications Networks, Content and Technology, Data, Administration and Finance*) (turpmāk – DG Connect). Komisija ar īstenošanas aktiem pieņem gada darba programmas, kurās norāda konkrētajā gadā veicamās darbības, kā arī finanšu līdzekļu indikatīvo sadalījumu.

Saskaņā ar 2017. gada 27. oktobra Apvārsnis 2020 2018. - 2020.gadadarba plānu[[3]](#footnote-3) Komisija 2019. gada 9. jūlijā izsludināja projektu iesniegumu atlasi “Digitālā transformācija veselībā un aprūpē” (id H2020-SC1-DTH-2018-2020)[[4]](#footnote-4) un tās aktivitāti SC1-HCC-07-2020 “Atbalsts Eiropas eVeselības savietojamības ceļveža ieviešanai” (“Support for European eHealth Interoperability roadmap for deployment”)[[5]](#footnote-5) (turpmāk - SC1-HCC-07-2020). Projekta konkursa mērķis ir sniegt atbalstu e-veselības savietojamības paplašināšanai un novērtēšanai. Atbalsts tiks sniegts saskaņotas pasākumu paketes izveidei, kas uzlabos sadarboties spējīgu e-veselības risinājumu un platformu ieviešanu, nodrošinot ievērojamam skaitam dalībvalstu iedzīvotāju iespēju piekļūt saviem veselības datiem. Projekta pieteikumu iesniegšanas termiņš bija 2019.gada 13.novembris.

2019. gada 15. jūlijā NVD saņēma informāciju par iepriekšminēto projektu pieteikumu konkursu un Portugāles Veselības ministrijas kopīgo pakalpojumu institūcijas (SERVICOS PARTILHADOS DO MINISTERIO DA SAUDE EPE (SPMS)[[6]](#footnote-6) (turpmāk - Vadošais partneris) uzaicinājumu piedalīties projekta pieteikuma sagatavošanā Apvārsnis 2020 projektu konkursa jomā SC1-HCC-07-2020[[7]](#footnote-7).

Lai izveidotu pamatu elektronisko veselības datu funkcionējošam, sadarboties spējīgam, drošam pārrobežu apmaiņas formātam, NVD kopā ar 46 Projekta partneriem un ekspertiem sagatavoja Projekta pieteikumu (pieteikuma id: 951938). 2020.gada maijā tika paziņots, ka iesniegtais projekta pieteikums ir apstiprināts. 2020.gada 4.jūnijā DG Connect un Vadošais partneris parakstīja granta līgumu Nr.951938 - XeHealth (turpmāk – Granta līgums).

Projektu plānots īstenot no 2020. gada 1. septembra līdz 2022. gada 31. augustam.

Projekta vispārējais mērķis ir veicināt ātrāku un ilgtspējīgu ES digitālo pārveidi. Projekta virsuzdevums ir virzīties uz vienotu sadarboties spējīgu datu apmaiņas formāta sistēmu (Eiropas elektronisko veselības ierakstu apmaiņas formātu - EEHRxF)[[8]](#footnote-8), nodrošinot, ka ārstniecības persona var iepazīties ar jebkuras ES dalībvalsts pacienta datiem jebkurā ES dalībvalstī.

Projekts sastāv no 8 darba pakotnēm:

1. Projekta koordinācija;
2. Izplatīšana, komunikācija un iesaistītās puses;
3. Izvērtēšana;
4. EEHRxF ieteikumu vispārējie aspekti;
5. EEHRxF funkcionālo specifikāciju definēšana;
6. EEHRxF tehnisko specifikāciju definēšana;
7. Arhitektūras integrācija un sistēmas specifikācijas;
8. EEHRxF prakse: no koncepcijas līdz liela mēroga ieviešanai un infrastruktūrai inovācijām.

Projekta “X-eHealth: elektronisko veselības ierakstu apmaiņa kopējā ietvarā” ietvaros NVD ir apņēmies piedalīties trīs darba pakotņu darbā līdzdarbojoties vairākās apakšaktivitātēs:

1. EEHRxF ieteikumu vispārējie aspekti (WP4)
   1. Kiberdrošība (T4.3)
2. EEHRxF tehnisko specifikāciju definēšana (WP6)
   1. Tehnisko specifikāciju izstrāde laboratorijas domēnam (T6.1)
   2. Pacienta datu tehniskās specifikācijas precizēšana, iekļaujot retās slimības (T6.3)
3. EEHRxF prakse: no koncepcijas līdz liela mēroga ieviešanai un infrastruktūrai inovācijām (WP8)
   1. Koncepcijas pamatojums: EEHRxF un retās slimības (T8.1)
   2. Ekspluatācija: EEHRxF kā inovācijas infrastruktūra (T8.5)
   3. EEHRxF koncepciju pamatojumu novērtējums (T8.6)

Tā ieviešanas rezultātā Projekta partneri dalībvalstīs iegūs pārrobežu datu apmaiņas standartus laboratorijas izmeklējumu rezultātiem, vizuālās diagnostikas izmeklējumiem, slimnīcu izrakstiem un retajām slimībām, kas būs pamats, lai izstrādātu datu apmaiņu ar citām valstīm.

Saskaņā ar Granta līgumu Projekta kopējās izmaksas plānotas 2 999 998.75 euro apmērā, no kurām Apvārsnis 2020 finansējums būs 100% apmērā no attiecināmajām izmaksām. NVD kā Projekta partnera finansējums plānots 36 375 euro apmērā.

tabula Nr.1 Plānotā Projekta ieņēmumu un izdevumu naudas plūsma

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Budžeta izmaksu daļa** | **2020.g.** | **2021.g.** | **2022.g** | **2023.g** | **KOPĀ (euro)** |
| **1** | **Ieņēmumi:** | **27 281.00** | **0.00** | **9 094.00** | **9 094.00** | **45 469.00** |
| 1.1. | ĀFP (75%), no kuriem: | 27 281.00 | 0.00 | 0.00 | 9 094.00 | 36 375.00 |
| 1.1.1. | ĀFP avansa maksājums (75%) un ĀFP gala maksājums (25%) | 27 281.00 | 0.00 | 0.00 | 9 094.00 | 36 375.00 |
| 1.2. | Valsts budžeta finansējums, t.sk. | 0.00 | 0.00 | 9 094.00 | 0.00 | 9 094.00 |
| 1.2.1. | Priekšfinansējums |  |  | 9 094.00 |  | 9 094.00 |
| *finansēšana* | *Iepriekšējā gada deponētie ārvalstu finanšu palīdzība (atlikums no EK finansējuma avansa)* |  | *22 133.00* | *3 868.00* |  |  |
| **2** | **Izdevumi, kopā, no kuriem:** | **5 148.00** | **18 265.00** | **12 962.00** | **9 094.00** | **45 469.00** |
| 2.1. | Atlīdzība, t.sk. | 3 928.00 | 14 285.00 | 9 062.00 | 0.00 | 27 275.00 |
| 2.1.1. | piemaksas NVD ekspertiem, t.sk. netiešās izmaksas (25% no tiešām izmaksām/atlīdzības un preces un pakalpojumi) | 3 928.00 | 14 285.00 | 9 062.00 |  | 27 275.00 |
| 2.2. | Preces un pakalpojumi | 1 220.00 | 3 980.00 | 3 900.00 | 0.00 | 9 100.00 |
| 2.3. | Priekšfinansējuma atmaksa saņemot Gala maksājumu | 0.00 | 0.00 | 0.00 | 9 094.00 | 9 094.00 |

Projekta izdevumi 2020. gadā plānoti 5 148 euro apmērā, 2021. gadā - 18 265 euroapmērā, 2022. gadā – 12 962 euro apmērā.

Lai gan atbilstoši Granta līguma 21.2.punktam avansa maksājums paredzēts 2 399 984 euro apmērā (80% apmērā no Apvārsnis 2020 finansējuma), saskaņā ar Vadošā partnera sniegto informāciju plānots, ka katrs Projekta partneris Projekta ieviešanas sākumā saņems avansa maksājumu tikai 75% apmērā, ieturot garantijas summu 5% apmērā no avansa maksājuma. Līdz ar to NVD plānotā saņemamā avansa apmērs būs 27 281 euro, kas tiks ieskaitīts 2020. gada otrā pusē budžeta apakšprogrammā 70.07.00 “Citu Eiropas Kopienas projektu īstenošana”.

Paredzēts, ka saņemtais avansa maksājums segs ar Projektu saistītās izmaksas 2020. gadā un 2021. gadā, savukārt, tā kā noslēguma (gala) maksājumu plānots saņemt 2023. gada sākumā, lai sekmīgi varētu nodrošināt Projekta īstenošanu 2022.gadā, no valsts budžeta būs nepieciešams priekšfinansējums 2022. gadā 9 094 euro apmērā.

Projekta īstenošana ir paredzēta līdz 2023. gada 30. jūnijam. Saskaņā ar Granta līguma 20.2. punktu Vadošajam partnerim būs jāsagatavo un jāiesniedz DG Connect noslēguma (gala) Projekta tehniskās un finanšu atskaites līdz 2022. gada 30. oktobrim (2 mēneši pēc Projekta īstenošanas beigu termiņa), savukārt saskaņā ar Granta līguma nosacījumu 21.4. punktu DG Connect būs jāveic noslēguma (gala) maksājums līdz 2023. gada 31. janvārim (3 mēneši pēc Projekta tehniskās un finanšu atskaites iesniegšanas DG Connect īstenošanas beigu termiņa).

Projektā plānotie kopējie izdevumi atlīdzībai būs 27 275 euro apmērā, t.sk. netiešās attiecināmās izmaksas 7 275 euro, un izdevumi pakalpojumiem un precēm 9 100 euro apmērā.

Kopējās personāla izmaksās ietilpst piemaksas Projekta vadītājam un NVD ekspertiem, kas tiks iesaistīti Projekta ieviešanā un saņems piemaksas par papildus darbu Projektā

Projekta vadītājs (19.4.amatu saime, 1V līmenis, 12.algu grupa) būs nodarbināts Projektā trīs gadus (no 2020. - 2022. gadam) ar kopējām izmaksām 19 129 euro apmērā, t.sk. darba devēja valsts sociālās apdrošināšanas obligātās iemaksas.

Projektu vadītāju atbalstīs NVD eksperti, kas saņems piemaksas par papildus darbu projektā. NVD ekspertus plānots piesaistīt pēc nepieciešamības konkrētā projekta īstenošanas laika periodā:

1. Vecākais grāmatvedis (14.amatu saime, III A līmenis, 9.algu grupa) būs nodarbināts trīs gadus (no 2020. - 2022.gadam) ar kopējām izmaksām 5 283 euro apmērā, t.sk. darba devēja valsts sociālās apdrošināšanas obligātās iemaksas.
2. Vecākais eksperts (35.amatu saime, II līmenis, 9.algu grupa) būs nodarbināts vienu gadu (2021.gadā) ar kopējām izmaksām 871 euro apmērā, t.sk. darba devēja valsts sociālās apdrošināšanas obligātās iemaksas.
3. Sistēmanalītiķis – testētājs (19.4.amatu saime, III līmenis, 10.algu grupa) būs nodarbināts vienu gadu (2022.gadā) ar kopējām izmaksām 1992 euro apmērā, t.sk. darba devēja valsts sociālās apdrošināšanas obligātās iemaksas.

Tā kā netiešās attiecināmās izmaksas ir paredzētas, lai segtu izdevumus, kas nav tieši saistīti ar konkrētās aktivitātes ieviešanu, tad šīs izmaksas tiks novirzītas vecākā grāmatveža un sistēmanalītiķa-testētāja atalgojuma izmaksu segšanai.

Projekta ietvaros ir paredzēts segt komandējumu izmaksas uz četrām uzraudzības grupas sanāksmēm un divām darba grupas sanāksmēm, kas trīs gadu periodā (no 2020. - 2022.gadam) veido izmaksas 9 100 euro apmērā.

Projekts ir atbilstošs Deklarācijā par Artura Krišjāņa Kariņa vadītā Ministru kabineta iecerēto darbību 145. punktā dotajam uzdevumam “Nodrošināsim vienotās veselības nozares elektroniskās informācijas sistēmas attīstību un lietojamību, kā arī palielināsim piedāvāto e-veselības pakalpojumu klāstu”. Projekts tematiski atbilst arī Informācijas sabiedrības attīstības pamatnostādņu 2014. – 2020.gadam rīcības virzienā “5.4.8. E-veselības risinājumi efektīvai, drošai un uz pacientu orientētai veselības aprūpei” noteiktajai nepieciešamajai rīcībai veicināt vienota datu apmaiņas risinājuma ieviešanu starp ES dalībvalstīm sekmīgai veselības aprūpes nodrošināšanai ES ietvarā, t.sk. Latvijas iedzīvotāju veselības aprūpei citās ES dalībvalstīs un citu ES dalībvalstu iedzīvotāju aprūpei Latvijā.

Projekts tematiski atbilst arī Latvijas Nacionālā attīstības plāna 2021. – 2027.gadam 72. uzdevumam, kas cita starpā paredz veselības aprūpes pārvaldības stiprināšanu, uzlabojot veselības nozares datu digitalizāciju un digitālo tehnoloģiju plašāku izmantošanu veselības aprūpē, kā arī 316. uzdevumam “Mūsdienu tehnoloģiju un racionālas, resursu efektīvas, lietotājorientētas un atvērtas pārvaldības ieviešana, lai kvalitatīvi nodrošinātu publiskos pakalpojumus, ievērojot “primāri digitāls”, proaktīvas pakalpojumu sniegšanas un vienreizes principu, t. sk. pārrobežu, kā arī veiktu valsts pārvaldes un pašvaldību IKT infrastruktūras un atbalsta procesu optimizāciju un centralizāciju”.

Lai nodrošinātu Projekta sekmīgu īstenošanu, papildu finansējumu valsts budžeta priekšfinansējuma nodrošināšanai 2022.gadā 9 094 euro apmērā, būs jāpārdala no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai". Veselības ministrija, pieprasot papildu finansējumu pārdalei no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, iesniegs Finanšu ministrijā detalizētus aprēķinus papildu nepieciešamajam finansējumam.

Komisijas piešķirtais finansējums dalībai Projektā tiks iekļauts VM apakšprogrammā 70.07.00 "Citu Eiropas Kopienas projektu īstenošana", kurā tiks iekļauti arī papildus valsts budžeta līdzekļi priekšfinansējuma nodrošināšanai.

VM pēc gala maksājuma saņemšanas no Komisijas nodrošinās saņemto līdzekļu (valsts budžeta veiktā priekšfinansējuma apmērā) ieskaitīšanu valsts pamatbudžeta ieņēmumos.

Veselības ministre I. Viņķele

Iesniedzējs: Veselības ministre I. Viņķele

Vīza: Valsts sekretāre D. Mūrmane-Umbraško

1. <https://eur-lex.europa.eu/legal-content/LV/TXT/?uri=celex:32013R1291> [↑](#footnote-ref-1)
2. <https://eur-lex.europa.eu/legal-content/lv/TXT/?uri=CELEX:32018R1046> . [↑](#footnote-ref-2)
3. <https://ec.europa.eu/info/funding-tenders/opportunities/portal/screen/how-to-participate/reference-documents;programCode=H2020> [↑](#footnote-ref-3)
4. <https://ec.europa.eu/info/funding-tenders/opportunities/portal/screen/opportunities/topic-details/sc1-hcc-07-2020;freeTextSearchKeyword=SC1-HCC-07-2020;typeCodes=0,1;statusCodes=31094501,31094502,31094503;programCode=null;programDivisionCode=null;focusAreaCode=null;crossCuttingPriorityCode=null;callCode=Default;sortQuery=submissionStatus;orderBy=asc;onlyTenders=false;topicListKey=topicSearchTablePageState> [↑](#footnote-ref-4)
5. <https://ec.europa.eu/research/participants/data/ref/h2020/wp/2018-2020/main/h2020-wp1820-health_en.pdf> [↑](#footnote-ref-5)
6. [https://www.spms.min-saude.pt/#](https://www.spms.min-saude.pt/) [↑](#footnote-ref-6)
7. <https://ec.europa.eu/info/funding-tenders/opportunities/portal/screen/opportunities/topic-details/sc1-hcc-07-2020;freeTextSearchKeyword=SC1-HCC-07-2020;typeCodes=0,1;statusCodes=31094501,31094502,31094503;programCode=null;programDivisionCode=null;focusAreaCode=null;crossCuttingPriorityCode=null;callCode=Default;sortQuery=submissionStatus;orderBy=asc;onlyTenders=false;topicListKey=topicSearchTablePageState> [↑](#footnote-ref-7)
8. <https://ec.europa.eu/digital-single-market/en/news/recommendation-european-electronic-health-record-exchange-format> [↑](#footnote-ref-8)